钦定古今图书集成/明伦汇编/闺媛典/第042卷 > 方岳甫妻吴氏
## 钦定古今图书集成/明伦汇编/闺媛典/第042卷 > 方岳甫妻吴氏

按《婺源县志》：“吴氏名娇，董村人。幼端静寡言，不喜艳
饰。适平盈方岳甫，见岳甫常从匪类为狎邪游，氏每
切谏不听。一日，岳甫群聚夜饮，同席有方八郎者，衔
宿怨，乘岳甫夜归，与其徒方细学系之僻地，遂死于
桥下。氏次早惊闻岳甫死，奔号恸绝，于是遍吁当道。
八郎故饶于财，凡所以诱氏害氏而营脱其辟者，无”
所不至。氏身藏利刃以御之，袖银著以防鸩毒，竟不
能害，必欲抵八郎于死而后已。尝赴虞司理鞫，司理
微讽之曰：“汝茹苦陈冤已数十载，远近皆知汝之节
义，而心可白，而夫目亦可瞑矣。曷若令八郎厚恤于
汝，宽其狱乎？”氏号呼曰：“天乎！世有夫鬻其妻者，岂有
妻鬻其夫者哉？”司理语塞。后氏以病亡。八郎终，幸免
大辟。